የጥራት ደረጃ መተግበሪያው ከደረጃ በታች የሆኑ ምርቶች ወደ አገር እንዳይገቡ ይከላከላል
ቢሾፍቱ፡- የሶላር ኢነርጂ ቴክኖሎጂ የጥራት ደረጃ መተግበሪያ ከደረጃ በታች የሆኑ ምርቶች ወደ አገር ውስጥ እንዳይገቡ የሚከላከልና አገርም እንዳይጎዳ የሚያስችል እንደሆነ ተገለፀ። የውሃ፣ መስኖና ኢነርጂ ሚኒስቴር የተለያዩ ባለድርሻ አካላትን በማሳተፍና የቴክኒክ ኮሚቴ በማዋቀር የሶላር ኢነርጂ ቴክኖሎጂ የጥራት ደረጃ መተግበሪያ ያዘጋጀ ሲሆን፤ ሰነዱንም በቢሾፍቱ ባዘጋጀው መድረክ ባስገመገመበት ወቅት የቴክኒክ ኮሚቴው አባል አቶ ዘውገ ወርቁ እንደተናገሩት፤ መተግበሪያው ከደረጃ በታች የሆኑ ምርቶች ወደ አገር ውስጥ እንዳይገቡ የሚከላከል በመሆኑ የአገር ውስጥ አቅራቢዎችን ከተጭበረበረ ምርት፣ አገርንም ከጉዳት የሚጠብቅ ነው፡፡ የመተግበሪያ ስልቱ ትክክለኛ የሆኑ ላኪዎችን የሚያበረታታ እንደሆነ አቶ ዘውገ ጠቅሰው፤ ደንበኛንም ሆነ ተጠቃሚውን ከጉዳት የሚጠብቅ መሆኑን ገልፀዋል።እንደ እርሳቸው ገለፃ፤ እስካሁን እየተሰራጩ ያሉ የሶላር ምርቶች ጥራታቸውን በተለያዩ ዘዴዎች ለማረጋገጥ ተሞክሯል።ግን በተለያየ አጋጣሚ ያለው የሙከራ ሁኔታ ጊዜ የሚወስድና ሁሉንም የሶላር ምርቶችን የማያካትት በመሆኑ ሌሎች ዓለምአቀፍ ላቦራቶሪዎችን በመጠቀም ወደአገር ውስጥ ከመግባታቸው በፊት ታይተው ጥራት የሌላቸው እዚያው እንዲቀሩ ከሌሎች የሶላር ኢነርጂ ቴክኖሎጂ የጥራት ደረጃ መተግበሪያ ተወካዮች ጋር በመተባበር መስራት ግድ ይላል። አቶ ዘውገ እንዳሉት፤ በአሁኑ ወቅት በአገሪቱ ያለው ትልቁ ችግር ወደአገሪቱ እየገቡ ያሉ የሶላር ምርቶች በተለይ ደግሞ ከአስር ዋት በላይ ያሉት ናቸው፤ እስከ አስር ዋት በአገር ውስጥ ለመፈተሽ ተሞክሯል፡፡ከዛ በላይ የሆኑ ግን እየመጡ ያሉት በውጭ አገር ባሉ ላቦራቶሪ ተፈትነው ነው በሚል በእምነት ነው፡፡ይህ በአሁኑ ወቅት ሲታይ በአገሪቱ ውስጥ ከደረጃ በታች የሆኑ የሶላር ምርቶች ተስፋፍተው እንዲታዩ ያደረገ ሆኗል።እንዲሁም ደንበኞችም እየተማረሩ በመሆኑ ይህ ወጥነት ባለው ደረጃ እስኪሰራና አገሪቱ የላቦራቶሪ አቅሟን እስክታጠናክር ድረስ የሌሎች ላቦራቶሪዎችን አገልግሎት በመጠቀም ችግሩን መፍታት አስፈላጊ ሆኗል።በመሆኑም ችግሩን ቀስ በቀስ ለመፍታት በመሰራት ላይ ነው። የሶላር ኢነርጂ ቴክኖሎጂ የጥራት ደረጃ መተግበሪያ ችግሩን ይቀርፋል ተብሎ ይታሰባል።ዓላማውም ዓለምአቀፍ ከሆኑ ላቦራቶሪዎች ጋር ስምምነት በመፍጠር እቃዎች ወደአገር ውስጥ ከመግባታቸው በፊት እዛው ተረጋግጠውና ሰርተፍኬት ተሰጥቷቸው ወደአገር ውስጥ እንዲገቡ የማድረግ እንደሆነ ተናግረዋል፡፡ በውሃ፣ መስኖና ኢነርጂ ሚኒስቴር የአማራጭ ኢነርጂ ዳይሬክተር አቶ አስረስ ወልደጊዮርጊስ፤ ‹‹እኛ የፀሐይ ኃይል መሳሪያዎችን እንጠቀማለን። ነገር ግን የገዛና ቸው ትክክለኛ መሳሪያዎች መሆናቸውን የምንፈትሽበት የራሳችን ደረጃ የለንም።በሌሎች አገሮች እየተጠቀምን ነው ያለነው›› ብለዋል። አክለውም፤‹‹ነገር ግን የራሳችን ስታንዳርድ መኖር አለበት በሚል ነው አሁን በሶላር ሲስተምና በሶላር ላንተርን የሚባል የደረጃ ደንብ ያወጣነው። ይሁንና ወደሥራ ለመግባት ደግሞ የህግ ማዕቀፍ ያስፈልገዋልና እሱም እየተሰራ ሲሆን፣ በቀጣዩ ዓመት የሚጠቃለል ይሆናል››ሲሉ አብራርተዋል።አዲስ ዘመን ሀምሌ 20/2011 